
PARLAMENTUL ROMÂNIEI

CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 10.12.2002 

Nr.385/1999/2002

RAPORT 
asupra proiectului de Lege privind modificarea Codului penal şi a Codului de procedură penală

În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre o nouă dezbatere cu proiectul de Lege privind modificarea Codului penal şi a Codului de procedură penală, transmis cu adresa nr. 385/1999/2002 din 2 decembrie 2002, înregistrat sub nr.31/1054 din 2 decembrie 2002.

Potrivit prevederilor art. 60 din Regulamentul Camerei Deputaţilor, membrii Comisiei juridice, de disciplină şi imunităţi au examinat proiectul de lege, menţionat mai sus, în şedinţa din 10 decembrie 2002. 

Proiectul de lege vizează modificarea şi completarea Codului penal şi al Codului de procedură penală, cuprinzând texte care reglementează un domeniu special şi au ca scop corelarea legislaţiei penale române cu legislaţia Uniunii Europene, Convenţia pentru apărarea drepturilor omului şi a libertăţilor fundamentale şi Rezoluţiile Consiliului Europei. 

Acest proiect de lege a fost adoptat de Camera Deputaţilor la 28 iunie 2000 şi înaintat Senatului în vederea dezbaterii şi adoptării. 

În şedinţa din 26 noiembrie 2002, Senatul a respins proiectul de lege şi, în conformitate cu prevederile art. 75 din Constituţia României, l-a restituit Camerei Deputaţilor pentru o nouă dezbatere. 

La respingerea proiectului de lege, Senatul a avut în vedere faptul că acesta a rămas fără obiect, întrucât dispoziţiile sale  au fost  incluse în  diferite acte normative emise în perioada 2000-2002, după cum urmează:

· prevederile referitoare la legitima apărare, de la pct. 1 şi 2 ale art. I sunt cuprinse în art. I, pct. 1 al Legii nr. 169/2002 privind modificarea şi completarea Codului penal, a Codului de procedură penală şi a unor legi speciale; 

· prevederile referitoare la infracţiunea de viol, de la pct. 3 al art. I sunt cuprinse în Legea 197/2000 pentru modificarea şi completarea  unor dispoziţii din Codul penal şi Ordonanţa de urgenţă a Guvernului nr. 89/2001 pentru modificarea şi completarea unor dispoziţii din Codul penal referitoare la infracţiuni privind viaţa sexuală, aprobată prin Legea nr. 61/2002; 

· prevederile referitoare la infracţiunile de viol şi actul sexual cu un minor, de la pct. 4 şi 5 ale art. I   se regăsesc în Legea 197/2000 pentru modificarea şi completarea  unor dispoziţii din Codul penal;

·  prevederile referitoare la infracţiunea denumită actul sexual cu un minor, de la pct. 6 al art. I, sunt cuprinse în Legea 197/2000 pentru modificarea şi completarea  unor dispoziţii din Codul penal şi Ordonanţa de urgenţă a Guvernului nr. 89/2001 pentru modificarea şi completarea unor dispoziţii din Codul penal referitoare la infracţiuni privind viaţa sexuală, aprobată prin Legea nr. 61/2002; 

· prevederile referitoare la infracţiunea denumită actul sexual cu un minor, de la pct. 7 al art. I, sunt cuprinse în Legea 197/2000 pentru modificarea şi completarea  unor dispoziţii din Codul penal;

· conţinutul pct. 8 al art. I  ce prevedea abrogarea art. 200 din Codul penal, se regăseşte în Ordonanţa de urgenţă a Guvernului nr. 89/2001 pentru modificarea şi completarea unor dispoziţii din Codul penal referitoare la infracţiuni privind viaţa sexuală, aprobată prin Legea nr. 61/2002; 

· prevederile pct. 9 al art. I referitoare la infracţiunea de perversiune sexuală  sunt cuprinse în Ordonanţa de urgenţă a Guvernului nr. 89/2001 pentru modificarea şi completarea unor dispoziţii din Codul penal referitoare la infracţiuni privind viaţa sexuală, aprobată prin Legea nr. 61/2002;

· conţinutul pct. 10 al art. I, ce reglementa infracţiunea de hărţuire sexuală se regăseşte în Legea nr. 61/2002 privind aprobarea Ordonanţei de urgenţă a Guvernului nr. 89/2001 pentru modificarea şi completarea unor dispoziţii din Codul penal referitoarea la infracţiuni privind viaţa sexuală;

· conţinutul pct. 11 al art. I, referitoare la sancţionarea tentativei la infracţiunile privind viaţa sexuală este cuprins în în Ordonanţa de urgenţă a Guvernului nr. 89/2001 pentru modificarea şi completarea unor dispoziţii din Codul penal referitoare la infracţiuni privind viaţa sexuală, aprobată prin Legea nr. 61/2002;

· prevederile pct.12 şi 13 ale art. I, referitoare la infracţiunile de insultă şi calomnie se regăsesc în Ordonanţa de urgenţă  a Guvernului nr. 58/2002 privind modificarea şi completarea unor dispoziţii din Codul penal referitoare la infracţiuni contra demnităţii şi infracţiuni contra autorităţii, precum şi a unor dispoziţii din Codul de procedură penală;

· prevederile pct. 16, 17 şi 18 ale art. I, referitoare la infracţiunile de ofensă adusă autorităţii şi ultraj, precum şi la cazuri speciale de nepedepsire se regăsesc în Ordonanţa de urgenţă  a Guvernului nr. 58/2002 privind modificarea şi completarea unor dispoziţii din Codul penal referitoare la infracţiuni contra demnităţii şi infracţiuni contra autorităţii, precum şi a unor dispoziţii din Codul de procedură penală;

· prevederile pct. 1 şi 2 ale art. II, referitoare la competenţa materială a tribunalului şi la cazurile în care urmărirea penală se efectuează în mod obligatoriu de către procuror sunt cuprinse în Ordonanţa de urgenţă  a Guvernului nr. 58/2002 privind modificarea şi completarea unor dispoziţii din Codul penal referitoare la infracţiuni contra demnităţii şi infracţiuni contra autorităţii, precum şi a unor dispoziţii din Codul de procedură penală;

· prevederile pct.3 ale art. II, referitoare la plângerea prealabilă în cazul infracţiunilor de insultă şi calomnie comise prin presă sau alte mijloace de comunicarea în masă se regăsesc în proiectul Legii pentru modificarea şi completarea Codului de procedură penală şi a unor legi speciale, adoptat de Senat şi aflat pe ordinea de zi a Comisiei juridice, de disciplină şi imunităţi a Camerei Deputaţilor. 

Faţă de aceste considerente, s-a hotărât, cu unanimitate de voturi, să se propună plenului Camerei Deputaţilor respingerea proiectului de lege privind modificarea Codului penal şi a Codului de procedură penală, ca rămas fără obiect.   

La lucrările  comisiei au fost prezenţi 22 de deputaţi din totalul de 25 de membri ai comisiei.


În raport de obiectul şi conţinutul său, proiectul face parte din categoria legilor organice, urmând a se adopta cu respectarea prevederilor art.74 alin. (1) din Constituţie.

PREŞEDINTE, 




SECRETAR, 

   Prof.univ.dr. Ion NEAGU 

    
     Carmen DUMITRIU

Expert 

Mihaela Gabriela Cucu

BIROUL PERMANENT 

AL 

CAMEREI DEPUTAŢILOR 


Vă înaintăm, alăturat, RAPORTUL asupra proiectului de Lege privind modificarea Codului penal şi a Codului de procedură penală, transmis, spre o nouă dezbatere  Comisiei juridice, de disciplină şi imunităţi, cu adresa nr. 385/1999/2002 din 2 decembrie 2002, înregistrat sub nr.31/1054 din 2 decembrie 2002.


În raport de obiectul şi conţinutul său, proiectul face parte din categoria legilor organice.


  
PREŞEDINTE,



SECRETAR,

Prof.univ.dr. Ion NEAGU

      Carmen Dumitriu

